Nos, officialis curie Bisuntine, notum facimus universis presentes litteras inspecturis quod in nostra presentia propter hoc personaliter constitutus dominus Willermus de Ceys, miles, ad hoc in jure et judicio specialiter veniens, coram nobis confessus est et publice recognovit se tenere et possidere a nobili viro domino Johanne Cabilonensi, domino de Arlato, in feodo omnia bona sua que possidet in villa de Chernoy, tam in hominibus, terris, pratis, nemoribus, aquis, furnis, molendinis, píscariis, corveis, quam censibus, tailliis et aliis juribus et possessionibus; recognovitque dictus dominus Vuillermus in jure coram nobis se intrasse homagium dicti domini Johannis pro his omnibus supra dictis. In cujus rei testimonium, ad requisitionem dicti domini Wuillermi, militis, sigillum curie Bisuntine presentibus litteris duximus apponendum. Datum XII kalendas junii, anno Domini Mº CCº octogesimo septimo.